ΚΑΝΟΝΙΣΜΟΣ (ΕΚ) αριθ. 1958/94 ΤΗΣ ΕΠΙΤΡΟΠΗΣ της 27ης Ιουλίου 1994 για τροποποίηση του κανονισμού (ΕΟΚ) αριθ. 3478/92 περί λεπτομερών κανόνων εφαρμογής του καθεστώτος πριμοδότησης στον τομέα του ακατέργαστου καπνού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 περί κοινής οργανώσεως της αγοράς στον τομέα του καπνού, και ιδίως το άρθρο 7 (1),

Εκτιμώντας:

ότι η πρακτική συνίσταται, σε πολλά κράτη μέλη, στην πραγματοποίηση ελέγχων όχι στον τόπο στον οποίο μεταποιείται ο καπνός, αλλά στον τόπο στον οποίο παραδίδεται- ότι οι έλεγχοι αυτοί δεν θεωρούνται ικανοποιητικοί- ότι πρέπει να καθορισθούν οι τόποι όπου παραδίδεται ο καπνός και να προσδιοριστούν οι έλεγχοι που θα πρέπει να πραγματοποιηθούν-

ότι πρέπει να προβλεφθούν κυρώσεις που μπορούν να επιβληθούν κατά τους ελέγχους ώστε να προβλεφθούν οι παρατυπίες-

ότι ο κανονισμός (ΕΟΚ) αριθ. 2076/92 του Συμβουλίου της 30ής Ιουνίου 1992 για τον καθορισμό των πριμοδοτήσεων για τον καπνό σε φύλλα κατά ομάδα καπνού, καθώς και των κατωφλίων εγγυήσεως που κατανέμονται κατά ομάδα ποικιλιών και κατά κράτος μέλος (2), όπως τροποποιήθηκε από τον κανονισμό (ΕΚ) αριθ. 164/94 (3), καθορίζει ποσόστωση για τον καπνό "Light air-cured" για το Βέλγιο- ότι, κατ' εφαρμογή του άρθρου 8 του κανονισμού (ΕΟΚ) αριθ. 3478/92 της Επιτροπής (4), όπως τροποποιήθηκε τελευταία από τον κανονισμό (ΕΚ) αριθ. 1754/94 (5), πρέπει να καθοριστεί ποσοστό υγρασίας για την εν λόγω παραγωγή- ότι είναι σκόπιμο να τροποποιηθεί ο εν λόγω κανονισμός-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3478/92 τροποποιείται ως εξής:

1. Στο άρθρο 9:

α) στην παράγραφο 1, προστίθεται το ακόλουθο κείμενο:

"Η παράδοση πρέπει να πραγματοποιηθεί είτε απευθείας στον ίδιο τόπο όπου θα μεταποιηθεί ο καπνός είτε, αν το κράτος μέλος το επιτρέπει, σε ένα αναγνωρισμένο κέντρο αγοράς. Η αρμόδια αρχή ελέγχου αναγνωρίζει αυτά τα κέντρα παραδόσεως τα οποία πρέπει να διαθέτουν εγκαταστάσεις, όργανα ζυγίσεως και καθαρισμού της υγρασίας καθώς και τους κατάλληλους χώρους.

Η παράδοση πρέπει να ελέγχεται από την αρμόδια αρχή ελέγχου. Κατά τη διάρκεια του ελέγχου αυτού, πρέπει να εξακριβωθεί ιδίως ότι η αρμόδια αρχή ελέγχου έχει εκ των προτέρων επιτρέψει γραπτώς την παράδοση για την οποία είχε εκ των προτέρων ενημερωθεί γραπτώς εις τρόπον ώστε να είναι δυνατόν να εξακριβώσει την ημερομηνία παράδοσης.

Μετά τον έλεγχο ο μη μεταποιημένος καπνός μπορεί να εγκαταλείψει το κέντρο αγοράς για να μεταποιηθεί σε βιομηχανία μεταποιήσεως. Μετά τον έλεγχο, ο καπνός πρέπει να συγκεντρωθεί σε παρτίδες με σαφώς καθορισμένο βάρος και ποσοστό υγρασίας. Η μεταφορά των παρτίδων στη βιομηχανία μεταποιήσεως πρέπει να επιτρέπεται γραπτώς από την αρμόδια αρχή ελέγχου η οποία πρέπει προηγουμένως να έχει ενημερωθεί ώστε να μπορεί να εξακριβώσει επακριβώς το χρησιμοποιηθέν μέσο μεταφοράς, την πορεία του, την ώρα αναχωρήσεως και αφίξεως, καθώς και τις μεταφερόμενες παρτίδες καπνού.

Κατά την παραλαβή του καπνού αυτού στη βιομηχανία μεταποιήσεως, η αρμόδια αρχή ελέγχου εξακριβώνει, ιδίως ζυγίζοντάς τες, ότι οι παρτίδες που πραγματικά παραδίδονται είναι εκείνες που έχουν ελεγχθεί στα κέντρα αγοράς.

Η αρμόδια αρχή ελέγχου καθορίζει τους ειδικούς όρους που θεωρεί αναγκαίους για τους ελέγχους των εργασιών."

β) στην παράγραφο 3, προστίθεται το ακόλουθο κείμενο:

"Εάν η αρμόδια για τον έλεγχο αρχή διαπιστώσει ότι ο μη μεταποιηθείς καπνός δεν έχει παραδοθεί στους τόπους που αναφέρονται στην παράγραφο 1 δεύτερο εδάφιο ή ότι, στο πλαίσιο της μεταφοράς στο εργοστάσιο μεταποίησης των παρτίδων καπνού που έχουν ελεγχθεί στο κέντρο αγοράς, ο μεταφορέας δεν διαθέτει την άδεια μεταφοράς που αναφέρεται στο άρθρο 9 παράγραφος 1 τέταρτο εδάφιο, η επιχείριση μεταποιήσεως που έχει παρανόμως παραλάβει τον καπνό αυτό πρέπει να καταβάλλει στο κράτος μέλος ποσό ίσο με τις πριμοδοτήσεις που αντιστοιχούν στην ποσότητα του εν λόγω καπνού. Το ποσό αυτό υπολογίζεται υπέρ του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)."

2. Στο άρθρο 12, προστίθεται η ακόλουθη παράγραφος 3:

"3. Οι έλεγχοι που αναφέρονται στην παράγραφο 1, πρέπει να πραγματοποιούνται στον ίδιο τόπο όπου μεταποιείται ο καπνός σε φύλλα."

3. Το σημείο ΙΙ του παραρτήματος ΙΙΙ αντικαθίσταται από το ακόλουθο σημείο:

"" ID="1">"II. Light air-cured"> ID="1">Γερμανία, Γαλλία Βέλγιο> ID="2">22 "> ID="1">λοιπά κράτη μέλη> ID="2">20"">

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τη συγκομιδή 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 215 της 30. 7. 1992, σ. 70.

(2) ΕΕ αριθ. L 215 της 30. 7. 1992, σ. 77.

(3) ΕΕ αριθ. L 24 της 29. 1. 1994, σ. 4.

(4) ΕΕ αριθ. L 351 της 2. 12. 1992, σ. 17.

(5) ΕΕ αριθ. L 183 της 19. 7. 1994, σ. 5.